Document ID: 32014R0153

NÕUKOGU MÄÄRUS (EL) nr 153/2014,
17. veebruar 2014,
millega muudetakse määrust (EÜ) nr 314/2004, milles käsitletakse teatavaid piiravaid meetmeid Zimbabwe suhtes ning tunnistatakse kehtetuks määrus (EL) nr 298/2013
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
ning arvestades järgmist:
(1)
Nõukogu määrusega (EÜ) nr 314/2004 (1) rakendatakse mitmeid nõukogu otsuses 2011/101/ÜVJP (2) sätestatud meetmeid, sealhulgas teatavate füüsiliste ja juriidiliste isikute, üksuste ja asutuste rahaliste vahendite ja majandusressursside külmutamist.
(2)
Reisipiirangute ja varade külmutamise kohaldamise peatamist tuleks pikendada suurema osa otsuse 2011/101/ÜVJP I lisas loetletud isikute ja üksuste suhtes ning lisaks tuleks seda kohaldada veel kaheksa isiku suhtes.
(3)
Mõned kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.
(4)
Määrusele (EÜ) nr 314/2004 tuleks lisada ajakohastatud lisa, mis sisaldab lisaks 81 isikule ja kaheksale üksusele, kelle suhtes on nõukogu määrusega (EL) nr 298/2013 (3) juba ettenähtud artikli 6 kohaldamise peatamine, kaheksat uut isikut, kelle suhtes artikli 6 lõigetes 1 ja 2 sätestatud keeldude kohaldamine peatatakse.
(5)
Määrust (EÜ) nr 314/2004 tuleks seepärast vastavalt muuta.
(6)
Määruses (EL) nr 298/2013 sätestatud keeldude kohaldamise peatamise pikendamine lõpeb 20. veebruaril 2014 ning kõnealune pikendamine nähakse ette käesoleva määrusega. Seepärast tuleks õigusliku selguse huvides määrus (EL) nr 298/2013 kehtetuks tunnistada.
(7)
Käesolevas määruses sätestatud meetmete tõhususe tagamiseks peab käesolev määrus jõustuma selle avaldamise päeval,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 314/2004 muudetakse järgmiselt.
1)
Artiklile 6 lisatakse järgmine lõige:
„4. Peatatakse lõigetes 1 ja 2 sätestatud meetmete kohaldamine IV lisas loetletud isikute ja üksuste suhtes.”
2)
IV lisana lisatakse käesoleva määruse lisa.
Artikkel 2
Määrus (EL) nr 298/2013 tunnistatakse kehtetuks.
Artikkel 3
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. veebruar 2014

Labels: 18
5